"จีสตีล"ดีขึ้นขาดทุนลดลงดิ้นแก้ปัญหา
จีสตีลขาดทุนปีก่อน 2,526 ล้านบาทดีขึ้น แต่ผู้สอบบัญชีไม่เชื่อมั่นหวั่นบริษัทอยู่ไม่ได้ บริษัทแจงกำลังแก้ไข คาดจบเร็วๆ นี้
1 มี.ค. 2555

จีสตีลขาดทุนปีก่อน 2,526 ล้านบาทดีขึ้น แต่ผู้สอบบัญชีไม่เชื่อมั่นหวั่นบริษัทอยู่ไม่ได้ บริษัทแจงกำลังแก้ไข คาดจบเร็วๆ นี้
นายริวโซ โอกิโน กรรมการบริษัท จีสตีล (GSTEEL) เปิดเผยว่า ประกอบการปี 2554 ขาดทุนสุทธิ 2,526 ล้านบาท ดีขึ้นจากปี 2553 ที่ขาดทุนสุทธิ 10,114 ล้านบาท 
อย่างไรก็ตาม นายนิรันดร์ ลีลาเมธวัฒน์ ผู้สอบบัญชีรับอนุญาต บริษัทเคพีเอ็มจี ภูมิไชย ตั้งข้อสงสัยเกี่ยวกับหนังสือแจ้งยกเลิกสัญญาซื้อขายหุ้นเพิ่มทุนจากบริษัท อาร์เซลอร์ มิตตัล เนเธอร์แลนด์ บี.วี. (เอเอ็ม) เมื่อวันที่ 15 ธ.ค. 2554 ที่ทำให้มีข้อสงสัยอย่างมากเกี่ยวกับความสามารถของกลุ่มบริษัทในการที่จะดำเนินงานอย่างต่อเนื่องและดำรงมูลค่าสินทรัพย์ให้มีมูลค่าไม่ต่ำกว่าราคาตามบัญชี
ผู้สอบบัญชีไม่เชื่อมั่นในการด้อยค่าของสินทรัพย์ที่อาจส่งผลต่อมูลค่าทางบัญชี แม้บริษัทและบริษัทย่อยบริษัทจีสตีลได้ประเมินมูลค่าที่ดิน อาคารและอุปกรณ์เมื่อ วันที่ 31 ธ.ค. 2554 ผลการประเมินไม่มีการด้อยค่าเพิ่มขึ้น 
ทางด้านบริษัท จีสตีล ชี้แจงว่า บริษัทอยู่ระหว่างการแก้ไขปัญหาสภาพคล่อง เพิ่มเงินทุนหมุนเวียน รวมถึงการปรับโครงสร้างการบริหารและโครงสร้างเงินทุนของบริษัทให้อยู่ในระดับที่เหมาะสม
ปัจจุบันบริษัทอยู่ระหว่างการเจรจากับผู้ลงทุนที่มีศักยภาพที่สนใจเข้าร่วมลงทุนรวมทั้งเจรจาปรับโครงสร้างหนี้จึงเชื่อมั่นว่าในระยะเวลาอันใกล้นี้บริษัทจะสามารถแก้ไขปัญหาการขาดสภาพคล่องของเงินทุนหมุนเวียน สร้างกระแสเงินสดที่พอเพียงในการดำเนินงาน และ/หรือจัดหาวงเงินสินเชื่อจากแหล่งต่างๆ เพื่อให้สามารถดำเนินงานอย่างต่อเนื่องได้